《送致政太师文潞公》
宋代·罗适

曾将故老较量看，五福如公信是难。潞国封来多有岁，太师以上更无官。

应留妙算安神器，必得人才荐将坛。他日宋家青史上，始终臣节雪霜寒。

作者简介：（1029—1101）台州宁海人，字正元，别号赤城。胡瑗私淑弟子。英宗治平二年进士。历知五县，官至京西北路提点刑狱，慷慨建白，务恤民隐，尝与苏轼论水利，凡兴复陂塘五十有五，秩满去，民为立祠。有《易解》、《赤城集》、《伤寒救俗方》。